Inter jiċċelebraw ir-rebħ tad-19-il Scudetto Fl-aħħar partita tal-istaġun, li kienet biss formalitá għaċ-champions Inter hekk kif kienu diġá assigurati mir-rebħ tad-19-il Scudetto fl-istorja tagħhom erba' ġimgħat ilu, Inter ġewwa darhom f'San Siro għelbu lil Udinese bl-iskor kbir ta' 5-1. Għalihom irnexxielhom isibu x-xibka Ashley Young (4), Christian Eriksen (20), Lautaro Martinez minn penalty (55), Ivan Perisic (64) u Romelu Lukaku (71). Roberto Pereyra minn penalty (79) skorja l-goal tal-bandiera għall-Friulani. Inter rebħu dan il-kampjonat wara 11-il sena fejn taħt it-tmexxija tal-coach Antonio Conte bla dubju kienu l-aktar team konsistenti. Eluf ta' partitarji ta' Inter inġabru quddiem Stadio San Siro sabiex jiċċelebraw ir-rebħ tas-Serie A hekk kif wara l-partita kontra Udinese kienu ppreżentati bl-'Iscudetto'. Bosta partitarji Interisti nġabru quddiem il-ground saħansitra minn sigħat qabel ma bdiet il-partita fejn laqgħu b'ewforija lill-players.